**שרון ליפשיץ** (נולדה ב-20 בדצמבר 1961), היא זמרת, פזמונאית ומלחינה ישראלית לשעבר.

ליפשיץ גדלה והתחנכה בתל אביב, בת לעורכת ומגישת הרדיו עפרה סמואל. נשואה למוזיקאי דני לוי.

קריירה מוזיקלית
---------------

### שנות השמונים

ליפשיץ פרצה לתודעת הציבור הישראלי בשנת 1984 עם הסינגל הראשון "גל נשבר" שזכה להצלחה מועטה. הסינגל השני אותו הוציאה לרדיו, "גידי" זכה ליותר הצלחה ויותר פרסום, השיר עצמו נכתב בשיתוף עם דן תורן והולחן על ידה, נכתב כשיר בדיחתי בהשראת חברה לילדות גידי (יובל; לימים זמר הג'אז גדעון יובל) ועזיבתו את תל אביב, עיר מגוריה.

בשנת 1985, הוציאה את אלבום הבכורה שלה, "קולנוע" כאשר ירון בכר עיבד והפיק מוזיקלית את מרבית שירי האלבום, שכלל את הלהיטים: "גל נשבר", "גידי", "קשה בלעדיך", "קולנוע" ו"הלו". האלבום נחל הצלחה רבה שבעקבותיה יצאה ליפשיץ לסיבוב הופעות. למרות זאת פרשה מקריירת המוזיקה ועזבה את מרכז הארץ לאזור שקט יותר, כדי להקים משפחה יחד עם בעלה דני לוי, שהיה המתופף שליווה אותה בהופעות. בשנת 1986 הופיעה במופע לילדים בשם "הפסטיבל" ושרה בו את השיר "שפוטה על האופנה", שהלחינה למילים של אהוד מנור, שגם זכה להצלחה מחוץ למסגרת המופע.

בשנת 1988 הוציאה את אלבומה השני, "שתי בובות על חוט" בהפקת עדי רנרט. בשונה מהאלבום הראשון, היה זה אלבום מלודי ושקט ברובו. מתוכו בלטו השירים שיר הנושא, "תשע בערב", ו"הכל יהיה טוב עוד". האלבום עצמו לא זכה להצלחה, וליפשיץ פרשה שוב מקריירת מוזיקה. ב-1989 השתתפה בשירת קולות רקע בשירים "אחרינו המבול" ו"בת יענה" באלבומה של נורית גלרון "אחרינו המבול".

### שנות התשעים

בקיץ 1993 הוציאה את אלבומה השלישי, "קו האושר", בהפקה מוזיקלית של עדי רנרט וירון בכר. האלבום שילב בין הסגנון השקט של עדי רנרט כפי שבא לביטוי באלבומה השני, והסגנון הקצבי של ירון בכר כפי שבא לידי ביטוי באלבומה הראשון. האלבום כלל את הלהיטים: "האיש מהים" (שתורגם לעברית על ידי צרויה להב מתוך טקסט שכתבה ליפשיץ באנגלית על הסרט "הכחול הגדול", שיצא לאקרנים מספר שנים קודם לכן, ובמקביל התלווה וידאו קליפ שבוים על ידי אמנון וינר וזכה בתחרות פסטיבל הסרטים בחיפה במקום הראשון ובמעמד "הווידאו קליפ הטוב ביותר לשנת 1993"), "קו האושר" (מילים ולחן: שרון ליפשיץ), "העיניים שלך", ודואט שלה עם מיכה שטרית - "סלואו ירח" (מילים: רוני ערן). באלבום נכלל גם השיר "מעיל הגשם הכחול" שהוא גרסה עברית לשירו הידוע של לאונרד כהן "Famous Blue Raincoat".

באותה שנה (1993) התארחה ליפשיץ באלבומה הראשון של להקת אנרגיה חולנית "קומדיה של סיוטים", בו נכלל השיר "בלילה הדובה" שהלהקה ביצעה איתה בדואט, שזכה להצלחה ברדיו. לאחר מספר הופעות מצומצם עם הלהיטים מהאלבום החדש, החליטה ליפשיץ לפרוש רשמית, הפסיקה ליפשיץ להופיע וליצור.

### המאה ה-21

לאחר 17 שנים בהם לא הופיעה או הקליטה, ועזבה את תחום השירה, חזרה ליפשיץ בשנת 2011 לאולפן ההקלטות והקליטה את "נוסטלגיה", דואט משותף עם אביב גפן שכתב והלחין את השיר.

עיסוקים נוספים ומשפחה
---------------------

ליפשיץ עוסקת כיום ביוגה, שיאצו ונטורופתיה. בתה של ליפשיץ, שלי לוי, עוסקת גם היא במוזיקה וחברה בהרכב האינדי שלי ורותם.

דיסקוגרפיה
----------

* קולנוע - 1985
* שתי בובות על חוט - 1988
	+ シャロン・リフシッツ - イフ・ウィー・ドント‏ (1988, מהדורה תוצרת יפן של "שתי בובות על חוט" שהופצה בידי וורנר-אלקטרה-אטלנטיק)
* קו האושר - 1993

קישורים חיצוניים
----------------

ויקישיתוף מדיה וקבצים בנושא **שרון ליפשיץ** בוויקישיתוף

* שרון ליפשיץ, באתר שירונט
* שרון ליפשיץ, באתר ספוטיפיי
* שרון ליפשיץ, באתר MusicBrainz (באנגלית)
* שרון ליפשיץ, באתר Discogs (באנגלית)
* שרון ליפשיץ, דף שער בספרייה הלאומית
* שרון ליפשיץ, באתר MOOMA (בארכיון האינטרנט)

הערות שוליים
------------

1. ↑  שרון ליפשיץ חוזרת עם אביב גפן - "נוסטלגיה", באתר וואלה!‏, 16 בנובמבר 2011
2. ↑  אתר למנויים בלבד ניר גורלי, כך הפכו הצמד שלי ורותם לאחד השמות המבטיחים בתל אביב, באתר הארץ, 19 בנובמבר 2014
3. ↑  המהדורה היפנית של האלבום "שתי בובות על חוט" באתר דיסקוגס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007309911105171
* ISNI: 0000 0001 0793 5819
* MusicBrainz: 010abc26-4683-4635-946f-710200bf5e56
* VIAF: 160481796
* WorldCat: viaf-160481796

 |